**НАЦРТ ЗАКОН ЗА КОНЦЕСИИ НА ДОБРА ОД ОПШТ ИНТЕРЕС**

ГЛАВА I

ОПШТИ ОДРЕДБИ

Член 1

Предмет на законот

Со овој закон се уредува доделувањето на концесија на добра од општ интерес, правната заштита во постапката за доделување на концесија на добра од општ интерес, престанокот на концесија на добра од општ интерес и други прашања во врска со концесијата на добра од општ интерес.

На прашањата што не се уредени со овој закон се применуваат одредбите на посебните закони кои ја регулираат соодветната концесија на добра од општ интерес.

Член 2

Цел на законот

Целта на овој закон е да овозможи доделување на концесија на добра од општ интерес врз основа на начелата утврдени во членот 4 од овој закон, како и ефикасност во реализација на концесијата на добра од општ интерес.

Член 3

Дефиниции

Одредени изрази употребени во овој закон го имаат следново значење:

1. „Концесија на добра од општ интерес“ (во натамошниот текст: концесија) е доделување на право на користење на добро од општ интерес утврдено со посебен закон.

2. „Концендент“ е Република Северна Македонија и општините, градот Скопје и општините во градот Скопје.

3. „Концесионер“ е домашно или странско физичко лице или правно лице или конзорциум, основано според прописите на Република Северна Македонија, со кого се склучува договор за концесија на добра од општ интерес, или кое за таа цел основа друштво за посебна намена.

4. „Посебен закон“ е закон со кој се уредуваат прашањата поврзани со доделувањето на концесиите на добра од општ интерес од соодветната област.

5. „Договор за концесија на добра од општ интерес“ е договор склучен на определено време, во писмена форма, со кој се уредуваат права и обврски на концедентот и концесионерот.

6. „Економски оператор“ е секое домашно или странско правно или физичко лице или група на такви лица (конзорциум) кое на пазарот нуди извршувањето на работи и / или работа, испорака на производи или обезбедување на услуги.

7. „Понудувач“ е секој економски оператор кој поднел понуда.

8. „Концесиски надоместок“ е надоместок што го плаќа концесионерот за доделената концесија на добра од општ интерес согласно посебен закон.

9. „Регистар на доделени договори за концесии на добра од општ интерес“ е единствен официјален електронски запис на доделени договори за концесија на добра од општ интерес на територијата на Република Северна Македонија.

10. „Овластен потписник“ е лице кое е овластено од страна на концедентот да склучи договор за концесија на добра од општ интерес.

11. „Тендерска документација“ е секој документ составен од страна на концедентот, или документ на кој се упатува, а во кој е даден опис или се одредуваат елементите на концесијата на добро од општ интерес или на постапката за доделување, вклучувајќи го и јавниот повик за доделување на концесија на добра од општ интерес, за техничките и функционалните барања, предложените услови, формати на документи кои ги поднесуваат понудувачите, информации за општо применливите обврски, јавниот повик за доделување на концесијата на добро од општ интерес, како и други дополнителни документи поврзани со постапката за доделување на концесија на добра од општ интерес;

12. „Конзорциум“ е група економски оператори кои заеднички поднесуваат понуда потпишана од сите или од еден овластен член на конзорциумот, без истовремено да претставуваат посебна правна форма и кои се обврзуваат дека ќе ги извршуваат своите обврски согласно условите од договорот.

13. “Друштво за посебна намена“ – е трговско друштво кое може да го основа концесионерот со цел за склучување на договор за концесија на добра од општ интерес. Kонцедентот со одлуката за започнување на постапката и во тендерската документација може да определи правното лице или конзорциумот кој е избран за најповолен понудувач да основа правно лице со седиште во Република Северна Македонија, кое како концесионер ќе го склучи договорот за концесија на добра од општ интерес. Концедентот во тендерската документација ќе ја определи формата на правното лице, висината на капиталот, обврските на најповолниот понудувач во врска со неговото основање, како и другите односи меѓу најповолниот понудувач и концедентот.

14. „Прифатлива понуда“ е навремено доставена понуда, за која е потврдено дека ги исполнува сите услови и барања наведени во техничките спецификации и останатата тендерската документација и одговара на сите критериуми, услови и можни барања за квалификација на понудувачите.

15. „Несоодветна понуда“ е понуда што не е подготвена во согласност со условите и барањата наведени во тендерската документација и содржи одредби за кои концедентот смета дека се штетни или за кои разумно верува дека не се во согласност со правилата за фер конкуренција или за кои не може да се утврдат формални или други објективни причини за да бидат избрани.

16. „Одлука за избор на најповолна понуда“ е управен акт донесен од страна на концедентот на предлог на Комисијата за спроведување на постапката, по испитување и проценка на доставените понуди врз основа на објавените критериуми за доделување на концесија на добра од општ интерес.

17.„Електронска аукција„ е повторлив процес на позитивно наддавање кој се реализира по првична целосна евалуација на понудите, во кој понудувачите имаат можност, исклучиво со користење на електронски средства да ги ревидираат дадените цени, така што рангирањето се врши автоматски со помош на електронски средства.

Член 4

Начела

Постапката за доделување на концесија на добра од општ интерес ќе се спроведе во согласност со начелата на транспарентност, недискриминација, пропорционалност, ефикасност, еднаков третман, заемно признавање и заштита на животната средина.

Член 5

Предмет на концесија на добра од општ интерес

Концесија на добра од општ интерес може да има за предмет користење на добра од општ интерес регулирани со посебен закон особено во следните области:

1. експлоатација и/или геолошки истражувања на минерални суровини;

2. експлоатација на вода;

3. за употреба на речните и езерските брегови;

4. за пристаништа;

Покрај добрата од општ интерес од ставот 1 на овој член, предмет на концесија на добра од општ интерес може да бидат и други добра од општ интерес кои се утврдени во согласност со закон.

Сите прашања во врска со условите и начинот на доделување на концесија на добра од општ интерес од став 1 и 2 на овој член подетално се уредуваат со посебен закон.

Член 6

Прибавување на податоци од катастарот на недвижности

Концедентот по електронски пат прибавува податоци од катастарот на недвижности кои се потребни за спроведување на постапката за доделување на концесија на добра од општ интерес.

Член 7

Регистрација во јавната книга за запишување на права на недвижностите

Концедентот е должен по електронски пат да ги достави до Агенцијата за катастар на недвижности сите акти кои се донесени во врска со спроведување на постапката за доделување на концесијата на добра од општ интерес, а кои содржат правен основ врз основа на кои се врши запишување/прибележување во катастарот на недвижности, заедно со пријавата за нивно запишување.

Член 8

Недозволено вршење на дејност

Не е дозволено вршeње на дејност без доделување на концесија на добра од општ интерес, за чие вршeње со посебен закон е пропишано дека може да се врши исклучиво со доделување на концесија на добра од општ интерес.

Не е дозволено концесионерот при реализацијата на договорот за концесија на добра од општ интерес и при вршењето на дејноста предмет на договорот, да презема активности кои не се предвидени во договорот, а со кои ги преминува овластувањата кои произлегуваат од доделената концесија на добра од општ интерес, вклучувајќи ја и секоја форма на самоволно еднострано проширување на овластувањата пропишани во договорот.

Не е дозволено вршење на било каква дејност која директно или индиректно е во насока на незаконито искористување на предметот на концесија на добра од општ интерес, вклучувајќи го и искористувањето на добрата стекнати со незаконито искористување на предметот на концесија на добра од општ интерес за вршење на други дејности и/или за стекнување на материјална корист.

Концедентот има право и обврска да преземе дејствија за спречување на вршење дејствија спротивно на ставовите 1, 2 и 3 на овој член.

Концедентот не смее на било кој начин да одобри или овозможи искористување на добра од општ интерес спротивно на одредбите на овој закон или посебниот закон што ја регулира соодветната концесија на добра од општ интерес.

Член 9

Подготвителни работи за доделување на концесија на добра од општ интерес

Подготвителните работи за доделување на концесија на добра од општ интерес ги спроведува концедентот.

Подготвителните работи за доделување на концесија на добра од општ интерес особено вклучуваат:

* формирање на комисија за спроведување на постапка за доделување на концесија на добра од општ интерес;
* изработка на студија за оправданост на доделување на концесија на добра од општ интерес;
* процена на вредноста на концесијата на добра од општ интерес;
* процена на влијанието на концесијата на добра од општ интерес врз животната средина,
* подготовка на тендерска документација и
* други активности неопходни за спроведување на постапката за доделување на концесија на добра од општ интерес.

Постапката за доделување на концесија за вршење на геолошки истражувања на минерални суровини се спроведува без изработка на документацијата од став 1 алинеи 2, 3 и 4 на овој член.

Член 10

Студија за оправданост на концесија на добра од општ интерес

Пред да започне со постапката за доделување на концесија на добра од општ интерес концедентот е должен да изработи студија за оправданост на концесија на добра од општ интерес.

При изготвување на студијата за оправданост на концесијата на добра од општ интерес концедентот особено треба да ги има во предвид јавниот интерес, влијанието врз животната средина, заштита на природата и културата, финансиските ефекти на концесијата на добра од општ интерес врз буџетот на Република Северна Македонија, односно врз буџетот на општините, градот Скопје и општините во градот Скопје, како и усогласеноста на студијата со економските развојни планови и плановите од членот 50 на овој закон.

Кога се доделуваат повеќе од една концесија на добра од општ интерес за ист или сличен предмет на концесијата, концедентот може да спроведе само една студија за оправданост на концесија на добра од општ интерес за сите концесии, која јасно ќе ги идентификува специфичните карактеристики и сите елементи потребни за доделување на секоја концесија на добра од општ интерес поединечно.

Член 11

Содржина на студијата за оправданост на концесија на добра од општ интерес

Студијата за оправданост на концесија на добра од општ интерес особено вклучува оперативно резиме, општ дел, техничка, финансиска, економска и правна анализа и, доколку е потребно, студија за заштита на животната средина во согласност со одредбите од посебните закони или проценка на прифатливост за еколошката мрежа, каде што е применливо, културни добра и здравство, како и придружни анекси, заклучоци и препораки.

Оперативното резиме на студијата за оправданост на концесија на добра од општ интерес особено вклучува: опис на предметот и намена/цел на концесијата на добра од општ интерес, список и причини за примена на одредбите за доделување на концесија на добра од општ интерес, преглед на основните заклучоци на студијата за оправданост на концесијата на добра од општ интерес, информации и извори на податоци и информации за авторите на студијата за оправданост на концесијата на добра од општ интерес.

Општиот дел од студијата за оправданост на концесија на добра од општ интерес особено вклучува: дефинирање на предметот на концесија на добра од општ интерес, условите под кои ќе се користи доброто од општ интерес, принципите на управување и надзор на концесијата на добра од општ интерес, временскиот рок за спроведување на постапката за доделувањето на концесијата на добра од општ интерес и извршување на договорот за концесија на добра од општ интерес.

Техничката анализа на студијата за оправданост на концесија на добра од општ интерес особено вклучува: опис на областа/активноста за која се доделува концесијата на добра од општ интерес, изработка на техничките услови и елементи што се однесуваат на предметот на концесијата на добра од општ интерес.

Финансиската и економска анализа на студијата за оправданост на концесија на добра од општ интерес особено вклучува: анализа на трошоците и придобивките на концесијата на добра од општ интерес во однос на буџетот на концедентот или буџетот на Република Северна Македонија и/или буџетот на единицата на локалната самоуправа, како и анализа на финансиската изводливост на концесијата на добра од општ интерес во однос на концесионерот, во согласност со професионалните и меѓународните стандарди.

Правната анализа на студијата за оправданост на концесија на добра од општ интерес особено вклучува: список на акти и причини за примена на одредбите за доделување на концесија на добра од општ интерес, утврдување и анализа на имотно правни прашања и препораки за условите за доделување на концесијата на добра од општ интерес, посебни услови што треба да ги исполнат концесионерот и концедентот, причини/услови и последици од раскинување на договорот за концесија на добра од општ интерес, гаранции за извршување на договорот за концесија на добра од општ интерес и правна заштита.

Студијата за оправданост на концесија на добра од општ интерес секогаш мора да вклучува определување на предметот на концесијата на добра од општ интерес, проценетата вредност на концесијата на добра од општ интерес, предложените барања за минималните услови што треба да ги исполни економскиот оператор, времетраењето на концесијата на добра од општ интерес и сите други информации потребни за подготовка на тендерската документација.

Студијата за оправданост на концесијата на добра од општ интерес се изготвува во согласност со одредбите на овој закон и посебниот закон со кој се уредува соодветната концесија на добра од општ интерес.

Член 12

Започнување на постапка

Постапката за доделување на концесија на добра од општ интерес започнува со донесување на одлука за започнување на постапката за доделување на концесија на добра од општ интерес од страна на концедентот, која особено содржи: образложение за оправданоста за доделување на концесија на добра од општ интерес, назначување и дефинирање на целите, предметот и основните услови за доделување на концесијата на добра од општ интерес, утврдување на начинот и рокот во кој ќе биде спроведена постапката и висината на надоместокот кој треба да се плати за издавање на тендерската документација.

Одлуката од ставот 1 на овој член ја донесува концедентот врз основа на студијата од член 10 на овој закон.

Кога концедент е Република Северна Македонија одлуката од ставот 1 на овој член ја донесува Владата на Република Северна Македонија на предлог на министерот надлежен за областа во која се доделува концесијата на добра од општ интерес.

Кога концедент е општината, градот Скопје или општината во градот Скопје, одлуката од ставот 1 на овој член ја донесува советот на општината, советот на градот Скопје или советот на општината во градот Скопје по предлог на градоначалникот на општината, градоначалникот на градот Скопје или градоначалникот на општината во градот Скопје.

Концедентот нема да започне постапката за доделување на концесија на добра од општ интерес доколку во врска со предметот на концесијата на добра од општ интерес течат управни или судски постапки или доколку постојат нерешени имотно правни односи.

Член 13

Комисија за спроведување на постапката

Постапката за доделување на концесија на добра од општ интерес ја спроведува Комисијата за спроведување на постапката (во натамошниот текст: Комисија), формирана од Владата на Република Северна Македонија на предлог на министерот надлежен за областа за која се доделува концесијата на добра од општ интерес или од страна на градоначалникот на општината, градоначалникот на градот Скопје или градоначалникот на општината во градот Скопје.

Комисијата од ставот 1 на овој член се состои од претседател и најмалку четири члена и нивни заменици, од областа на правото, економијата, техничките науки и други релевантни области, во зависност од предметот и карактеристиките на концесијата на добра од општ интерес. Во работата на Комисијата може да учествуваат и надворешни стручни лица, без право на глас.

Членови на Комисијата не можат да бидат лица кои:

- се во брачна врска, роднинска врска до второ колено или се поврзани со посвојување или старателство со понудувачот, со неговиот/нејзиниот законски полномошник, а во случаите кога понудувачот е правен субјект со членови на неговите управни, надзорни или други органи;

- во текот на последните три години биле вработени или биле членови на органите на управување или органите на надзор на понудувачот;

- се во друг законски однос со понудувачот;

- се осудени заради финанскиски престап, измама или корупција.

Комисијата на седниците работи во полн состав и одлуките ги донесува со мнозинство на гласови.

Претседателот и членовите на Комисијата имаат право на надоместок, во износ од најмалку една третина од просечна нето плата во Република Северна Македонија, за што концедентот донесува Решение.

Член 14

Надлежности на Комисијата

Комисијата ги врши следниве работи:

* соработува со концедентот во подготовката на студијата за оправданост на концесијата на добра од општ интерес,
* подготовува тендерска документација, вклучително и нацрт договорот за концесија на добра од општ интерес,
* ги утврдува критериумите за доделување на концесијата на добра од општ интерес,
* организирање на прием на понудите,
* ја утврдува способноста на понудувачите,
* давање појаснувања и доставува дополнителни информации и документи,
* ги разгледува и оценува понудите и врши рангирање на понудувачите со предлог за избор на прворангираниот понудувач,
* изготвува извештај за евалуација на понудите,
* поднесување предлог за поништување на постапката и
* ги врши сите други работи потребни за спроведување на постапката.

Комисијата ќе престане со својата работа по склучување на договорот за концесија на добра од општ интерес или кога одлуката за поништување на постапката за доделување на концесија на добра од општ интерес ќе стане конечна.

Член 15

Проценета вредност на концесија на добра од општ интерес

Концедентот ја проценува вредноста на концесијата на добра од општ интерес како вкупна вредност на предметот на концесијата, изразена во денари без пресметан данок на додадена вредност, вклучувајќи ги сите претпоставки и можности за измена на договорот за концесија на добра од општ интерес и максималните вредности на измените на договорот.

Проценетата вредност на концесијата на добра од општ интерес се пресметува како проценет вкупен приход, без пресметан данок на додадена вредност, кој би го остварил концесионерот кој постапува со внимание на добар стопанственик во текот на траењето на концесијата на добра од општ интерес, во согласност со договорот за концесија на добра од општ интерес.

Проценетата вредност на концесијата на добра од општ интерес се пресметува со користење на објективен метод согласност со овој закон и посебните закони кои ја уредуваат соодветната концесија на добра од општ интерес, кој се утврдува во тендерската документација.

Проценетата вредност на концесијата на добра од општ интерес се пресметува врз основа на податоците содржани во студијата за оправданост на концесијата на добра од општ интерес.

Пред започнување на постапката за доделување на концесија на добра од општ интерес, концедентот ја утврдува реалната проценета вредност на концесијата на добра од општ интерес.

На сите прашања во врска со пресметката на проценетата вредност на концесијата на добра од општ интерес што не се регулирани со овој член се применуваат одредбите на посебните закони кои ја уредуваат соодветната концесија на добра од општ интерес.

ГЛАВА II

ПОСТАПКА ЗА ДОДЕЛУВАЊЕ НА КОНЦЕСИЈА НА ДОБРА ОД ОПШТ ИНТЕРЕС

Член 16

Тендерска документација

Концедентот може да ја довери подготовката на тендерската документација на научна или експертска организација или на експерти од соодветната област.

Тој што учествувал во подготовка на тендерската документација, на кого му било доверено да спроведе истражување, експерименти, студии или развој во врска со предметот на договорот, не може да учествува како понудувач во постапката за доделување на концесија на добра од општ интерес.

Комисијата може да утврди дека податоците или дел од податоците содржани во тендерската документација се сметаат за доверливи во согласност со Законот за класифицирани информации, при што, учесниците во постапката се должни да достават изјава, во прилог на документацијата со која се обврзуваат дека нема да ги објавуваат податоците што се сметаат за доверливи.

Владата на Република Северна Македонија на предлог на министерот надлежен за областа за која се доделува концесијата, односно советот на општината, советот на градот Скопје или советот на општината во градот Скопје по предлог на градоначалникот на општината, градоначалникот на градот Скопје или градоначалникот на општината во градот Скопје ја одобрува тендерската документација.

Член 17

Содржина на тендерската документација

Во зависност од предметот и природата на концесијата на добра од општ интерес, тендерската документација особено ги содржи следниве елементи:

* Име, адреса, телефонски број и е-пошта на концедентот,
* Предмет на концесијата на добра од општ интерес,
* Цел на концесијата на добра од општ интерес,
* Место и локација за која се доделува концесијата на добра од општ интерес,
* Упатства за подготовка и доставување на понуда,
* Проценета вредност на концесијата на добра од општ интерес,
* Период за кој се доделува концесијата на добра од општ интерес,
* Рок за доставување на понудите,
* Рок на важност на понуда,
* Адреса на која се доставуваат понудите,
* Видови гаранции и услови на гаранции,
* Јазик на кој треба да бидат напишани понудите,
* Лични, професионални и финансиски услови што понудувачите мора да ги исполнуваат и документите што го докажуваат исполнувањето на истите,
* Критериуми според кои ќе се изврши избор на најповолна понуда,
* Основи за исклучување на економските оператори;
* Барања во врска со правни и деловни, финансиски, технички и професионални квалификации, во согласност со одредбите на посебен закон и докази за економскиот оператор дека ги исполнува овие услови
* Вид и вредност на гаранцијата за сериозност на понудата, што понудувачите треба да ја достават;
* Име и адреса на надлежниот орган за одлучување по жалби и рокови за поднесување жалби,
* Доколку е применливо, минималниот износ на надоместокот и/или начинот на кој се пресметува надоместокот за концесија на добра од општ интерес и
* Други значајни информации во врска со предметот на концесијата на добра од општ интерес во согласност со другите прописи и стручни правила.

Член 18

Јавен повик за доделување на концесија на добра од општ интерес

Доделувањето на концесија на добра од општ интерес се врши со јавен повик.

Јавниот повик за доделување на концесија на добра од општ интерес особено ги содржи следниве податоци:

1. Име, адреса, телефон и адреса за е-пошта на концедентот;

2. Предмет на концесијата на добра од општ интерес;

- природата и елементите на концесијата на добра од општ интерес и

- место и локација за која се доделува концесијата на добра од општ интерес;

3. Времетраење на периодот за кој се доделува концесија на добра од општ интерес;

4. Проценета вредност на концесијата на добра од општ интерес;

5. Висината на надоместокот за издавање на тендерската документација,доколку е применливо;

6. Краен рок за доставување на понудите;

7. Адреса на која се поднесуваат понудите;

8. Место, датум и време на отворање на понудите;

9. Јазик на кој треба да бидат напишани понудите;

10. Критериуми според кои ќе се избере најдобрата понуда и

11. Име и адреса на надлежниот орган за решавање на жалби и рокови за поднесување жалби.

Јавниот повик за доделување на концесија на добра од општ интерес може да содржи и други податоци утврдени со посебен закон.

Јавниот повик за доделување на концесија на добра од општ интерес се објавува во „Службен весник на Република Северна Македонија“.

Член 19

Измена и дополнување на тендерската документација

Концедентот може да ја измени и/или дополни тендерската документација согласно одредбите на овој закон, под услов измените и дополнувањата да не се од суштинско значење и да им бидат достапни на заинтересираните учесници најдоцна 15 дена пред истекот на крајниот рок за доставување на понуди.

Концедентот може да го продолжи рокот за доставување на понудите во согласност со измените и дополнувањата на тендерската документација.

Член 20

Надоместок за тендерска документација

Концедентот од понудувачите може да наплати надоместок за издавање на тендерската документација.

Член 21

Дополнителни прашања во врска со тендерската документација

Комисијата е должна да одговори на сите дополнителни прашања во врска со тендерската документација поставени од оние економски оператори што ја подигнале тендерската документација, доколку овие прашања се доставени во рок од 14 дена пред истекот на рокот за доставување на понудите.

Комисијата е должна да ги достави одговорите на поставените прашања до сите економски оператори кои ја подигнале тендерската документација, без да се наведе името на економскиот оператор што го поставил прашањето, но не подоцна од седум дена пред истекот на рок за доставување на понудите.

Член 22

Гаранција за учество во постапката

Услов за учество во постапката за доделување на концесија на добра од општ интерес е доставување гаранција од понудувачот во форма на депонирани средства или банкарска гаранција, чија вредност не треба да биде поголема од 3 % од проценетата вредност на концесијата на добра од општ интерес, утврдена во тендерската документација.

Концедентот е должен да им го врати депонираниот износ, односно гаранцијата за учество во постапката на другите понудувачи кои учествувале во постапката за доделување на концесијата на добра од општ интерес, во рок од седум дена по склучувањето на договорот за концесија на добра од општ интерес со најповолниот понудувач, односно од денот на доставување на гаранцијата за извршување на договорот од најповолниот понудувач, доколку тоа е предвидено во тендерската документација.

Гаранцијата за учество во постапката на најповолниот понудувач ќе важи до моментот на склучување на договорот, односно до поднесување на гаранцијата за квалитетно извршување на договорот, доколку тоа е предвидено во тендерската документација.

Гаранцијата од ставот 1 на овој член се наплатува во корист на концедентот, доколку избраниот понудувач ја повлече понудата пред истекот на рокот на нејзината важност, не ја прифати исправката на аритметички грешки направени од комисијата, доколку ја одбие поканата за склучување на договорот за концесија на добра од општ интерес и не го потпише договорот согласно барањата на тендерската документација и поднесената понуда, или доколку не ја обезбеди гаранцијата за извршување, ако тоа го бара концедентот во тендерската документација.

Член 23

Причини за исклучување од постапката

(1)Концедентот го исклучува од постапката за доделување на концесија на добра од општ интерес економскиот оператор доколку утврди дека на економскиот оператор или на лицето кое е член на управниот или на надзорниот орган на тој економски оператор или кое има овластувања за застапување или донесување одлуки или надзор врз него, во последните пет години му е изречена правосилна судска пресуда за сторено кривично дело кое има елементи од следниве кривични дела утврдени во Кривичниот законик:

- учество во злосторничко здружување,

- корупција,

- затајување даноци и придонеси,

- тероризам или казнени дела поврзани со терористички активности,

- перење пари и финансирање тероризам и

- злоупотреба на детскиот труд и трговија со луѓе.

(2)Концедентот го исклучува од постапката за доделување на концесија на добра од општ интерес економскиот оператор:

а) кој има неплатени даноци, придонеси или други јавни давачки, освен ако му е одобрено одложено плаќање на даноците, придонесите или другите јавни давачки во согласност со посебните прописи и истите редовно ги плаќа;

б) кој е во постапка на стечај или во постапка на ликвидација;

в) на кој му е изречена споредна казна забрана за учество во постапки за јавен повик, доделување договори за јавна набавка и договори за концесија и јавно приватно партнерство;

г) на кој му е изречена споредна казна привремена или трајна забрана за вршење на одделна дејност;

д) на кој му е изречена прекршочна санкција забрана за вршење професија, дејност или должност, односно привремена забрана за вршење одделна дејност или

ѓ) кој дава лажни податоци или не ги доставува податоците што ги бара концедентот.

(3)Концедентот го исклучува економскиот оператор од постапката за доделување на концесија на добра од општ интерес во случаите кога условот за исклучување ќе го наведе во тендерската документација :

a) доколку концедентот оправдано заклучи дека економскиот оператор со други економски оператори постигнал договор чија цел или последица е нарушување на конкуренцијата. Се смета дека заклучокот на концедентот од оваа точка е оправдан доколку Комисијата за заштита на конкуренцијата, врз основа на пријава на концедентот, во рок од 15 дена го извести концедентот дека ќе поведе прекршочна постапка;

б) доколку економскиот оператор покажал значителни или постојани недостатоци во исполнувањето клучни обврски во претходни договори за јавни набавки или претходни договори за концесии и јавно приватни партнерства склучени со тој концедент, што резултирало со еднострано раскинување на договорот, барање оштета или преземање други слични санкции од страна на концедентот;

в) доколку економскиот оператор незаконски влијае врз одлуката на концедентот или да добие доверливи информации со кои би можел да стекне незаконска предност во постапката за доделување на концесија на добра од општ интерес.

(4) Како документи дека не постојат причини за исклучување од ставот 1 на овој член, концедентот прифаќа изјава на економскиот оператор или единствен документ за докажување на способноста;

(5) Како документи дека не постојат причини за исклучување од ставот 2 на овој член, концедентот прифаќа потврда издадена од надлежен орган во Република Северна Македонија или од друга земја во која е регистриран економскиот оператор или единствен документ за докажување на способноста;

(6) Ако земјата во која е регистриран економскиот оператор не ги издава документите од ставовите 4 и 5 на овој член, или ако тие не ги опфаќаат сите случаи за исклучување од овој член, концедентот прифаќа изјава што економскиот оператор ја заверува кај надлежен орган.

(7) Документите од ставовите 4 и 5 на овој закон не смеат да бидат постари од шест месеци од крајниот рок за поднесување понуди.

Член 24

Размена на информации помеѓу концедентот и економскиот оператор

За спроведување на постапката за доделување на концесија на добра од општ интерес, концедентот може да избере едно или повеќе од следниве средства за комуникација за размена на информации со економскиот оператор:

1. средства за електронска комуникација;

2. пошта;

3. усна комуникација, под услов содржината на усната комуникација да е документирана во писмена форма;

4. рачна достава заверена со потврда за прием.

Избраните средства за комуникација ќе бидат општо достапни и недискриминирачки и нема да го ограничуваат пристапот на економските оператори до постапката за доделување на концесија на добра од општ интерес. Алатките и уредите што треба да се користат за комуникација со електронски средства, како и нивните технички карактеристики треба да бидат интероперабилни со производите од информатичката и комуникациската технологија во општа употреба.

Во целата комуникација, размена и складирање на информации, концедентот треба да обезбеди зачувување на интегритетот на податоците и доверливоста на понудите.

Член 25

Начин на доставување на понуди

Понудата се доставува на начин и во форма утврдени во тендерската документација.

Економските оператори кои ја подигнале тендерската документација имаат право да достават понуди.

Секој понудувач може да достави само една понуда.

Понудата е обврзувачка за понудувачот што ја доставил до истекот на периодот на важење на понудата.

Пред истекот на рокот за прием на понудите, понудувачите можат да ја изменат, дополнат или повлечат својата понуда. По истекот на рокот за прием на понудите, понудите не смеат да се менуваат, туку само да се појаснат или дополнат во согласност со член 29 ставови 6, 7, 8 и 9 на овој закон.

На барање на концедентот понудувачот може да го продолжи периодот на важење на својата понуда.

Член 26

Рок за доставување на понуди

Рокот за доставување на понудите е најмалку 30 дена од денот на објавувањето на јавниот повик за доделување на концесијата на добра од општ интерес во „Службен весник на Република Северна Македонија“.

При утврдување на рокот за доставување на понудите, концедентот ја зема во предвид сложеноста на предметот на концесијата на добара од општ интерес и времето потребно за составување на понудите.

Доколку во предвидениот рок за доставување на понуди се направени измени на тендерската документација, рокот за доставување на понудите се продолжува за 15 дена.

Член 27

Критериуми за избор на најповолна понуда

Критериум за избор на најповолна понуда може да биде:

1. економски најповолна понуда што содржи елементи поврзани со предметот на концесијата на добра од општ интерес, како што се:

- износ на надоместокот за концесија,

- квалитет,

- технички карактеристики,

- естетски, функционални и карактеристики на животната средина и

- други елементи предвидени во посебниот закон со кој се регулира предметот на концесијата, или

2. највисок понуден надоместок за концесијата.

Елементите на критериумот економски најповолна понуда, како и максималниот број бодови за секој елемент одделно мора да бидат јасно дефинирани во јавниот повик, да бидат конкретно поврзани со предметот на концесијата на добра од општ интерес и откако ќе бидат утврдени, тие не можат да бидат променети за целото времетраење на постапката за доделување на концесијата на добра од општ интерес.

Кога најповолната понуда се избира врз основа на критериумот економски најповолна понуда, концедентот е должен да даде образложение во тендерската документација за тоа како ќе се вреднуваат и применуваат елементите на овој критериум.

Секој елемент од критериумот економски најповолна понуда треба да носи максимален број бодови што ќе бидат утврдени во јавниот повик, а во исклучителни случаеви кога тоа не е можно, елементите се наведуваат според редоследот на нивната важност.

Член 28

Јавно отворање на понудите

По истекот на рокот за доставување на понуди, Комисијата јавно ги отвора понудите во присуство на овластени претставници на понудувачите, на место и време, утврдени во јавниот повик за доделување на концесија на добра од општ интерес.

Секоја понуда добиена по истекот на рокот за доставување, ќе се врати неотворена на испраќачот.

Комисијата составува записник за јавното отворање на понудите.

Само овластените претставници на понудувачите и членовите на Комисијата имаат право да учествуваат во постапката за отворање на понудите.

По исклучок од став 4 на овој член, концедентот може да одлучи постапката за отворање на понудите да биде јавна, што ќе го наведе во тендерската документација.

Член 29

Евалуација на понудите

По отворање на понудите, Комисијата ги разгледува и оценува понудите врз основа на условите и критериумите наведени во тендерската документација.

Комисијата врши евалуација на понудите само на оние понудувачи кои ги исполнуваат личните, професионалните и финансиските услови утврдени со тендерската документација.

Разгледувањето и оценувањето на понудите ќе бидат доверливи сè додека не се донесе одлуката за избор на најповолна понуда или одлука за поништување на постапката за доделување на концесија на добра од општ интерес.

Концедентот ќе ги отфрли неуредните понуди.

Во постапката за евалуација на понудите, пред да се донесе одлуката за избор на најповолна понуда или одлуката за поништување на постапката за доделување на концесија на добра од општ интерес, концедентот може во рок не пократок од пет или подолг од десет дена сметано од крајниот рок за доставување на понудите да ги покани понудувачите писмено да ги појаснат или дополнат нивните уредни понуди кои се доставени во согласност со членот 25 од овој закон.

Појаснување или дополнување на понудата од ставот 5 на овој член може да се однесува само на нејаснотии, помали недостатоци или грешки што можат да се отстранат.

Појаснувањето или дополнувањето на понудата од ставот 5 на овој член не смее да резултира со измена на понудата или поднесените документи, туку може да ги дополни или појаснисни само веќе доставените документи.

Барањето за појаснување или дополнување на понудата од ставот 5 на овој член не смее да резултира со дискриминација, нееднаков третман на економските оператори или фаворизирање на одреден економски оператор во постапката за доделување на концесија на добра од општ интерес.

Доколку понудувачот во рокот определен од концедентот не успее да ја појасни или дополни својата понуда како што е наведено во ставот 5 на овој член, концедентот ќе ја отфрли таквата понуда како неуредна.

Отфрлањето од ставовите 4 и 9 на овој член може да биде оспорено со жалба против одлуката за избор на најповолна понуда или одлуката за поништување на на постапката за доделување на концесија на добра од општ интерес.

Комисијата составува листа на понудувачи врз основа на критериумите утврдени во јавниот повик за доделување на концесија на добра од општ интерес, односно во тендерската документација и дава предлог за избор на најповолна понуда или предлог за поништување на постапката за доделување на концесија на добра од општ интерес.

Кога две или повеќе прифатливи понуди се рангирани подеднакво, според критериумот за избор на најповолна понуда, ќе се избере понудата што била порано доставена.

Член 30

Електронска аукција

Концедентот може да користи електронска аукција со позитивно наддавање како последна фаза во постапката за доделување на концесија на добра од општ интерес, пред доделувањето на договорот ако:

- електронската аукција е уредена во законот кој го регулира доделувањето на концесијата на добро од општ интерес;

- е воспоставено софтверското решение од страна на надлежниот орган во областа за која се спроведува постапката за доделување на концесијата на добра од општ интерес и

- концедентот го наведе користењето на електронска аукција во јавниот повик за доделување на концесијата и во тендерската документација.

Електронската аукција се спроведува на начин и под услови пропишани со законот кој го регулира доделувањето на концесијата на доброто од општ интерес.

Концедентот ја доделува концесијата на добра од општ интерес согласно со членот 32 од овој закон, а врз основа на резултатите добиени по затворањето на електронската аукција.

Член 31

Извештај за евалуација

За секоја постапка за доделување на концесија на добра од општ интерес, Комисијата подготвува писмен извештај за евалуација со предлог за избор на најповолна понуда што го потпишуваат претседателот и членовите на Комисијата и се доставува до концедентот.

Член 32

Одлука за избор на најповолна понуда

Врз основа на предлогот на Комисијата и извештајот за евалуација, концедентот донесува одлука за избор на најповолна понуда.

Одлуката за избор на најповолна понуда, заедно со копија од записникот со прегледот и оцена на понудата и извештајот за евалуација, се доставува до секој понудувач без одлагање, на начин со кој може да се докаже доставата.

Концедентот го потпишува договорот за концесија на добра од општ интерес по истекот на рокот за поднесување на жалба, односно кога одлуката за избор на најповолна понуда ќе стане конечна.

Против одлуката за избор на најповолна понуда дозволена е жалба, во рок од 15 дена, сметано од денот на уредна достава на одлуката до понудувачот.

Одлуката за избор на најповолна понуда се објавува во „Службен весник на Република Северна Македонија“.

Член 33

Рок за донесување на одлука за избор на најповолна понуда

Концедентот е должен да ја донесе одлуката за избор на најповолна понуда во рок од 30 дена, сметано од од денот определен како краен рок за доставување на понудите.

Кога концедент е Република Северна Македонија , одлуката од ставот 1 на овој член ја донесува Владата на Република Северна Македонија по предлог на министерот надлежен за областа во која се доделува концесијата на добра од општ интерес.

Кога концедент е општината, градот Скопје или општината во градот Скопје, одлуката од ставот 1 на овој член ја донесува советот на општината, советот на градот Скопје или советот на општината во градот Скопје по предлог на градоначалникот на општината, градоначалникот на градот Скопје или градоначалникот на општината во градот Скопје.

Доколку концедентот не донесе одлука за избор на најповолна понуда и не ја достави до понудувачот во пропишаниот рок, понудувачот има право на жалба поради непочитување на законските рокови.

Член 34

Содржина на одлуката за избор на најповолна понуда

Одлуката за избор на најповолна понуда содржи:

* назив на концедентот со број и датум на одлуката за започнување на постапката за доделување на концесија на добра од општ интерес,
* образложение на причините за избор на најповолна понуда,
* назив на избраниот најповолен понудувач со број и датум на поднесување на понудата,
* права и обврски на концедентот и концесионерот,
* предмет на концесијата на добра од општ интерес,
* место на вршење на предметот на концесија на добра од општ интерес,
* времетраење на договорот за концесија на добра од општ интерес,
* посебни услови утврдени во тендерската документација кои понудувачот треба да ги исполнува за време на траењето на концесијата на добра од општ интерес,
* висината,основот и начинот на утврдување на надоместокот за концесија на добра од општ интерес што треба да го плати концесионерот,
* рокот во кој најповолниот понудувач е должен да го потпише договорот за концесија на добра од општ интерес,
* надлежен орган за склучување договорот за концесија на добра од општ интерес ,
* надлежен орган за спроведување и вршење надзор над доделената концесија на добра од општ интерес и
* упатство за правен лек.

Одлуката за избор на најповолна понуда може да содржи и други податоци во согласност со тендерската документација и доставената понуда.

Член 35

Одлука за поништување на постапката

Концедентот ќе ја поништи постапката за доделување на концесија на добра од општ интерес, доколку:

- се појават околности, кои доколку биле познати пред започнување на постапката за доделување на концесијата на добра од општ интерес,не би се објавил јавниот повик или јавниот повик суштински би се разликувал, или

- не е доставена ниту една понуда до истекот на рокот за доставување на понуди, или

- не е доставена прифатлива понуда.

Концедентот може да ја поништи постапката за доделување на концесија на добра од општ интерес доколку до истекот на рокот за доставување на понуди е доставена само една понуда, односно доколку по евалуација на понудите остане само една прифатлива понуда.

Концедентот е должен до секој понудувач без одлагање да ја достави одлуката за поништување на постапката за доделување на концесија на добра од општ интерес, со копија од записникот и извештајот за евалуација, на начин на кој може да се докаже доставата.

Против одлуката за поништување на постапката за доделување на концесија на добра од општ интерес дозволена е жалба, во рок од 15 дена, сметано од денот на уредна достава на одлуката до понудувачот.

Нова постапка за доделување на концесија на добра од општ интерес може да биде отпочната откако одлуката за поништување на постапката за доделување на концесијата на добра од општ интерес ќе стане конечна.

Одлуката за поништување на постапката за доделување на концесија на добра од општ интерес се објавува во „Службен весник на Република Северна Македонија“.

Член 36

Одредбите на овој закон кои регулираат постапки за доделување на концесија на добра од општ интерес не се применуваат во случај кога концесијата се доделува на следните субјекти:

- јавните претпријатија, јавните установи, трговските друштва основани од Република Македонија, општината, градот Скопје и општините во градот Скопје и друштва врз кои државата или органите на општината, градот Скопје и општините во градот Скопје имаат директно или индиректно влијание преку сопственоста над нив, односно поседуваат поголем дел од капиталот на друштвото, имаат мнозинство гласови на акционерите/содружниците и именуваат повеќе од половина од членовите на управниот или надзорниот одбор, односно органите на управување на друштвото.

На плаќањето, односно на надоместокот за концесијата од аспект на договорите од ставот 1 на овој член се применуваат одредбите утврдени со посебен закон.

ГЛАВА III

ДОГОВОР ЗА КОНЦЕСИЈА НА ДОБРА ОД ОПШТ ИНТЕРЕС

Член 37

Времетраење на договорот

Договорот за концесија на добра од општ интерес утврден со овој закон може да се склучи во времетраење до 35 години, сметано од денот на склучувањето на договорот, односно од денот на влегувањето во сила на договорот, доколку овој датум се разликува од претходниот, освен ако со посебен закон поинаку не е уредено.

Крајниот рок на времетраење на договорот од ставот 1 на овој член се определува врз основа на финансиските и економските показатели и техничките и/или технолошките специфики на предметот на договорот, во согласност со студијата за оправданост на концесијата на добра од општ интерес.

Концедентот започнува постапка за доделување на нова концесија на добра од општ интерес шест месеци пред истекот на тековната концесија на добра од општ интерес.

Член 38

Склучување на договор

Договорот за концесија на добра од општ интерес се склучува во писмена форма и го потпишуваат концедентот и избраниот најповолен понудувач.

Договорот за концесија на добра од општ интерес не може да се склучи пред одлуката за избор на најповолна понуда да стане конечна.

По склучување на договорот за концесија на добра од општ интерес односно по влегувањето во сила на договорот, кога двата датуми се разликуваат, концесионерот ги стекнува правата и ги преземе обврските што произлегуваат од договорот за концесија на добра од општ интерес.

Владата на Република Северна Македонија го овластува министерот од соодветната област да го склучи договорот за концесија на добра од општ интерес, во име на Владата на Република Северна Македонија.

Советот на општината, Советот на градот Скопје и Советот на општината во градот Скопје го овластува градоначалникот да го склучи договорот за концесија на добра од општ интерес.

Доколку избраниот најповолен понудувач се откаже од склучување на договорот, концедентот може да го склучи договорот со второрангираниот понудувач.

Член 39

Содржина на договорот за концесија

Договорот за концесија на добра од општ интерес ги утврдува правата и обврските на концедентот и концесионерот врз основа на одлуката за избор на најповолна понуда, во согласност со одредбите на овој закон и посебните закони.

Договорот за концесија на добра од општ интерес ги содржи особено одредбите што се однесуваат на:

* предмет на концесијата,
* времетраење на концесијата,
* основи на финансирање,
* права и обврски на договорните страни,
* почеток на концесиска активност,
* гаранции и полиси за осигурување,
* посебни услови што треба да ги исполни концесионерот за времетраењето на концесијата,
* износот на концесискиот надоместок и начинот и условите за плаќање,
* право на надзор на концедентот,
* услови за доверување на одредени работи или услуги што се предмет на концесијата на трети страни (подизведување),
* мерки за зачувување и заштита на животната средина,
* услови за раскинување и последици од раскинување на договорот за концесија,
* постапка за решавање на спорови помеѓу страните и примена на важечкото законодавство,
* услови за предавање на ствари по раскинување на договорот за концесија на добра од општ интерес,
* други права, обврски и одговорности на страните.

Договорот за концесија се изготвува во согласност со тендерската документација, јавниот повик и одлуката за избор на најповолна понуда.

За сите прашања во врска со договорот за концесија на добра од општ интерес кои не се регулирани со овој закон, ќе се применуваат одредбите на Законот за облигациони односи и посебните закони кои ја уредуваат соодветната концесија на добра од општ интерес.

Член 40

Гаранција за извршување на договорот за концесија на добра од општ интерес

Пред склучување на договорот за концесија на добра од општ интерес, доколку тоа е предвидено во тендерската документација концедентот треба да добие од избраниот најповолен понудувач гаранција за извршување на обврските од договорот за концесија на добра од општ интерес во износ од најмногу 5 % од проценетата вредност на концесијата на добра од општ интерес, особено за плаќање на концесискиот надоместок и надоместокот на штета што би произлегла од неисполнување на обврските според договорот за концесија на добра од општ интерес (долгови, банкарски гаранции, залог на подвижни ствари и/или недвижнини, корпоративни гаранции, меници, депозит).

Концедентот одлучува за видот и висината на гаранцијата од ставот 1 на овој член, притоа земајќи ги во предвид проценетата вредност на концесијата на добра од општ интерес, како и проценката на можноста за настанување на ризик според природата на концесијата на добра од општ интерес, финансиската состојба на концесионерот, како и други релевантни фактори од суштинско значење за извршување на договорот за концесија на добра од општ интерес.

Договорот за концесија на добра од општ интерес нема да биде склучен односно нема да стапи на сила доколку гаранцијата од ставот 1 на овој член не му биде доставена на концедентот во временскиот период утврден во тендерската документација.

Во случајот наведен во став 3 на овој член, концедентот ја поништува одлуката за избор на најповолна понуда и може да донесе нова одлука за избор на следниот рангиран понудувач за најповолен, кој ги исполнува условите во согласност со тендерската документација, при што ќе му понуди потпишување на договор за концесија на добра од општ интерес. Концедентот без одлагање ја доставува новата одлука за избор на најповолна понуда на секој понудувач.

Гаранцијата од ставот 1 на овој член, за времетраење на договорот за концесија на добра од општ интерес се чува во просториите на концедентот.

Концедентот е должен редовно да ја проверува важноста на гаранцијата.

Член 41

Концесиски надоместок

Кога концесионерот е должен да плати концесиски надоместок на концедентот , минималниот износ на концесискиот надоместок се утврдува во јавниот повик за доделување на концесија на добра од општ интерес и во тендерската документација, врз основа на студијата за оправданост на концесијата на добра од општ интерес.

Износот на концесискиот надоместок и начинот на плаќање се утврдуваат во зависност од предметот и времетраењето на концесијата на добра од општ интерес, ризиците и трошоците на кои е изложен концесионерот и очекуваната добивка, големината на концесијата, вредноста на опремата или на опремата и површината од заедничко, јавно или друго добро од интерес на Република Северна Македонија, што е предмет на концесијата на добра од општ интерес.

Договорот за концесија на добра од општ интерес може да предвиди измена на износот и/или начинот на пресметка и плаќање на концесискиот надоместок за одреден временски период, во рамките на рокот на договорот за концесија на добра од општ интерес, во согласност со тендерската документација и одлуката за избор на најповолна понуда.

Во случај на ставот 3 на овој член концесискиот надоместок може да се измени врз основа на:

1. индексирање на курсот на МКД/ЕУР наспроти флуктуацијата на валутата;

2. индексот на потрошувачките цени; и

3. измени и дополнувања на посебните закони што го регулираат износот на надоместокот за концесијата на добра од општ интерес и начинот на плаќање.

Концесискиот надоместок е приход на Република Северна Македонија и/или приход на општините, градот Скопје и општините во градот Скопје.

Односот што треба да се користи како основа за распределување на приходите од концесискиот надоместок од ставот 5 на овој член се утврдува со посебен закон.

Член 42

Плаќање на концесиски надоместок

Концесионерот го плаќа концесискиот надоместок во износ и на начин утврден во договорот за концесија на добра од општ интерес во согласност со одредбите на овој закон и посебните закони кои ја уредуваат соодветната концесија на добра од општ интерес.

Доколку концесионерот не го плаќа концесискиот надоместок во рокот определен во договорот за концесија на добра од општ интерес, секое следно плаќање, без оглед на намената определена од концесионерот, најпрво ќе ги исполни неподмирените должнички обврски, како што доспеваат, така што прво ќе се подмират трошоците, а потоа законските трошоци за затезна камата и конечно износот на доспеаниот концесиски надоместок.

Концесионерот може да биде делумно или целосно ослободен од плаќање на концесиски надоместок, согласно договорот за концесија на добра од општ интерес, во случаи на непредвидени околности, односно виша сила, се додека траат таквите непредвидени околности, односно виша сила.

Одлуката за ослободување од плаќање на концесиски надоместок од ставот 3 на овој член, ја донесува концедентот врз основа на писмено и образложено барање на концесионерот.

Член 43

Измени и дополнувања на договорот

Договорoт за концесија на добра од општ интерес може да се измени со склучување на анекс на договор во писмена форма, под услов оваа можност да биде изрично предвидена во тендерската документација и во договорот.

Анекс на договорот го склучува концедентот односно овластениот орган и концесионерот.

Анексот на договорот може да се склучи по иницијатива на концедентот или концесионерот, особено во следниве случаи:

* загрозување на националната безбедност и одбрана на земјата, загрозување на животната средина, природата и здравјето на луѓето и јавните постројки,
* пропаѓање на концесискиот објект или кога постои објективна невозможност за негово користење, во случај на виша сила,
* при промена на соодветни прописи,
* други случаи што доведуваат до промена во фактичката или правната основа за користење на објектот или обезбедување услуги или во извршувањето на концесиската активност и
* други случаи утврдени со посебни закони.

Во случај на измена на суштинските услови на договорот што не се предвидени во тендерската документација, ќе се пристапи кон спроведување на нова постапка за доделување на концесија на добра од општ интерес.

Терминот „суштински услови“ особено се однесува на такви услови кои, доколку биле предвидени во јавниот повик за доделување на концесијата на добра од општ интерес или во тендерската документација, ќе им овозможеле на понудувачите да достават суштински различна понуда, како и доколку измените на договорот го надминале обемот на договорот до таа мера што со измените се опфатени работи и услуги што претходно не биле опфатени.

Член 44

Откритија

Секое откритие на локација каде се врши концесиска активност што има историска, културна или природна вредност се смета за државна сопственост и концесионерот е должен да го извести државниот орган надлежен за заштита на историските, културните и природните вредности.

Концесионерот е должен веднаш да ја прекине или ограничи концесиската активност и без одлагање да го извести органот надлежен за заштита на историските, културните и природните вредности, доколку концесиската активност може да ги загрози откриените предмети што имаат историска, културна или природна вредност,

Надлежниот државен орган од ставот 1 на овој член веднаш, а најдоцна во рок од десет дена од денот на приемот на известувањето, ќе му наложи на концесионерот како да постапи со откритието од став 1 на овој член, или за потребата да го прекине или ограничи извршувањето на концесиските активности на локацијата каде што се пронајдени предметите од ставот 1 на овој член.

Роковите утврдени во договорот за концесија на добра од општ интерес не течат за времетраењето на прекинот на концесиските активности од ставот 3 на овој член.

Член 45

Пренос

Договорот за концесија на добра од општ интерес може да се пренесе со писмена согласност од концедентот, под условите утврдени во договорот и без да се наруши времетраењето на договорот, освен ако со посебен закон поинаку не е уредено.

Преносот на договор за концесија на добра од општ интерес не смее да го намали квалитетот или да го наруши континуитетот на извршувањето на договорот за концесија на добра од општ интерес.

Во договорот за концесија на добра од општ интерес може да се предвиди пренос на правата и обврските на концесионерот од договорот, во корист на заемодавателите, како средство за обезбедување на нивните побарувања од концесионерот, под услов со тоа да не се загрозува континуираното работење и/или обезбедувањето услуга и квалитетно извршување на дејноста, како и цената.

Во случај на пренос на договорот за концесија на добра од општ интерес, концедентот склучува договор за пренос со субјектот на кој се пренесува договорот за концесија на добра од општ интерес, под услови и на начин утврдени во постојниот договор за концесија на добра од општ интерес.

Член 46

Случаи на престанок на важење на концесија на добра од општ интерес

Концесијата на добра од општ интерес престанува да важи во случај на:

- истекот на рокот на важење на договорот за концесија на добра од општ интерес,

- еднострано раскинување на договорот за концесија на добра од општ интерес од страна на концедентот,

- еднострано раскинување на договорот за концесија на добра од општ интерес од страна на концесионерот,

- спогодбено раскинување на договорот за концесија на добра од општ интерес,

- стечај или ликвидација на концесионерот, освен ако со договорот за концесија на добра од општ интерес поинаку не е предвидено и

- други случаи предвидени со закон и со договорот за концесија на добра од општ интерес.

Член 47

Еднострано раскинување на договорот за концесија на добра од општ интерес од страна на концедентот

Концедентот може еднострано да го раскине договорот, во случај на битна повреда на обврските од концесионерот предвидени во договорот, согласно одредбите на овој член.

Основ за еднострано раскинување на договорот од ставот 1 на овој член претставува кога:

* концесионерот несоодветно или неквалитетно ја врши дејноста пренесена со договорот, имајќи ги предвид правилата, параметрите и другите услови кои го одредуваат соодветното извршување на дејноста утврдена со договорот,
* концесионерот на друг начин извршил битна повреда на одредбите од договорот или на законите и прописите што се применуваат на договорот,
* концесионерот престанал или предизвикал прекинување на извршувањето на дејноста,
* концесионерот не го платил концесискиот надоместок за доделената концесија на добра од општ интерес на начин и под услови утврдени со овој закон и посебените закони кои ја уредуваат соодветната концесија на добра од општ интерес.
* концесионерот ги изгубил економските, техничките или оперативните способности потребни за вршење на дејноста согласно посебен закон и договорот, и
* концесионерот не постапил по определените мерки во постапката на надзор спроведена согласно со посебен закон.

Едностраното раскинување на договорот за концесија на добра од општ интерес се врши со одлука на концедентот во која се наведуваат причините за раскинување на договорот и правата на концесионерот по донесената одлука.

Концедентот е должен во рок не пократок од 15 дена пред донесувањето на одлуката за раскинување на договорот, во писмена форма да го извести концесионерот за прекршувањата од ставот 2 на овој член и да го повика да ги отстрани повредите со цел да се обезбеди почитување на договорот во рокот утврден со известувањето. Рокот мора да биде доволен за да му се овозможи на концесионерот да постапи по известувањето.

Член 48

Еднострано раскинување на договорот за концесија на добра од општ интерес од страна на концесионерот

Концесионерот може еднострано да го раскине договорот, Во случај на битна повреда на обврските од концедентот предвиден во договорот, во согласност со одредбите на овој член.

Основ за еднострано раскинување на договорот од ставот 1 на овој член претставува кога:

- концедентот нема да ги изврши обврските што произлегуваат од договорот и

- концедентот на друг начин извршил битна повреда на одредбите на договорот или на законите и прописите што се применуваат на договорот.

Концесионерот е должен, во рок определен во договорот, пред едностраното раскинување на договорот, во писмена форма да го извести концедентот за повредите од ставот 2 на овој член и да го повика да ги отстрани повредите за да обезбеди почитување на договорот, во рокот утврден со известувањето.

По истекот на рокот наведен во ставот 3 на овој член, доколку концедентот не ги отстрани утврдените повреди, договорот ќе се смета за раскинат.

Член 49

Спогодбен раскин на договорот за концесија на добра од општ интерес

Концедентот и концесионерот можат спогодбено да го раскинат договорот за концесија на добра од општ интерес врз основа на заеднички договор на договорните страни согласно важечките прописи и во согласност со одредбите на договорот.

ГЛАВА IV

ПОЛИТИКА ЗА КОНЦЕСИИ НА ДОБРА ОД ОПШТ ИНТЕРЕС

Член 50

План за доделување на концесија на добра од општ интерес

Концедентот изготвува и доставува до Министерството за финансии годишен и среднорочен (петгодишен) план за доделување на концесија на добра од општ интерес.

Концедентот го подготвува годишниот план за доделување на концесија на добра од општ интерес за наредната календарска година и го доставува до Министерството за финансии најдоцна до крајот на јануари наредната година.

Годишниот план за доделување на концесија на добра од општ интерес мора да биде во согласност со среднорочниот (петгодишен) план за доделување на концесија на добра од општ интерес.

По исклучок само на какво било несовпаѓање помеѓу годишниот и среднорочниот (петгодишен) план за доделување на концесија на добра од општ интерес, концедентот е должен да ги образложи причините за несовпаѓањето со поднесување на годишниот план до Министерството за финансии.

Годишниот план за доделување на концесија на добра од општ интерес особено содржи:

1. планиран број на концесии на добра од општ интерес;

2. вид и предмет на концесии на добра од општ интерес;

3. планиран рок на времетраење на концесиите на добра од општ интерес;

4. законски основи за доделување на концесиите на добра од општ интерес;

5. проценет годишен концесиски надоместок за концесиите на добра од општ интерес.

Концедентот го подготвува среднорочниот (петгодишен) план за доделување на концесија на добра од општ интерес и го доставува до Министерството за финансии најдоцна до крајот на декември во тековната календарска година, а истиот ги содржи областите во кои се планира да се доделат концесиите на добра од општ интерес, планираните дејности и активности на концесиите на добра од општ интерес, предвидените приходи од концесиите на добра од општ интерес и предвидените економски придобивки од планираните концесии на добра од општ интерес.

Годишниот план и среднорочниот (петгодишен) план за доделување на концесија на добра од општ интерес се објавуваат на веб страницата на Министерството за финансии.

Формата и содржината на образецот на годишниот план и на среднорочниот (петгодишен) план за доделување на концесија на добра од општ интерес ги пропишува министерот за финансии.

Член 51

Регистар на концесии на добра од општ интерес

Министерството за финансии води Регистар на концесии на добра од општ интерес.

Концедентот е должен да ја користи веб-апликацијата Регистар на концесии на добра од општ интерес.

Концедентот е одговорен за точноста на информациите содржани во Регистарот на концесии на добра од општ интерес.

Информациите содржани во Регистарот на концесии на добра од општ интерес се јавни.

Во согласност со ставот 4 на овој член, јавно достапните информации се:

1.назив на концедент;

2. назив на концесионер;

3. датум кога е потпишан договор за концесија на добра од општ интерес;

4. рок на важење на концесијата на добра од општ интерес;

5. датум на истекување на важноста на концесијата на добра од општ интерес;

6. вид и предмет на концесијата на добра од општ интерес;

7. назив на концесијата на добра од општ интерес;

8. област на концесијата на добра од општ интерес (која содржи описни, односно текстуални податоци за концесијата, како и просторни податоци за границата на концесијата претставена со полигон кој е дефиниран со просторни податоци-координати во државниот референтен систем);

9. износ на концесиски надоместок.

Водење на регистарот на концесии на добра од општ интерес значи собирање и регистрирање на информации содржани во договорите за концесија на добра од општ интерес и целата пропратна документација, складирање на податоците, управување со базата на податоци, обезбедување достапност на податоците и заштита на базата на податоци и архивираните документи.

Концедентот придонесува за водење на Регистарот на концесии на добра од општ интерес преку постојан мониторинг и соработка со Министерството за финансии.

Министерството за финансии може да ги направи достапни, на барање, само оние информации кои се содржани во Регистарот на концесии на добра од општ интерес што се јавно достапни, додека сите други информации или податоци што не се јавно достапни може да бидат достапни само со одобрение на концедентот.

Формата, содржината и начинот на водење на Регистарот на концесии на добра од општ интерес ги пропишува министерот за финансии.

Член 52

Доставување на склучен договор за концесија на добра од општ интерес и /или измената и дополнувањето на договорот за концесија на добра од општ интерес

Концедентот е должен да го достави договорот за концесија на добра од општ интерес и/или анекс на договорот за изменување и дополнување на договорот за концесија на добра од општ интерес до Министерството за финансии во рок од десет дена од денот на неговото склучување.

ГЛАВА V

НАДЗОР НАД ДОГОВОРОТ ЗА КОНЦЕСИЈА НА ДОБРА ОД ОПШТ ИНТЕРЕС

Член 53

Надзор

Концедентот врши постојан и редовен надзор над спроведувањето и реализацијата на доделениот договор за концесија на добра од општ интерес, како и на извршувањето на обврските од страна на концесионерот, согласно закон и предметниот договор.

Член 54

Надзор и плаќање на надоместок за концесија

При надзор над извршувањето на договорот за концесија надобра од општ интерес, концедентот е должен:

1. континуирано да ја надгледува работата на концесионерот и исполнувањето на неговите обврски од договорот за концесија на добра од општ интерес, вклучувајќи и редовно следење на плаќањето на концесискиот надоместок;

2. да ги извршува сите пропишани акти кои обезбедуваат правилна, целосна и навремена наплата на надоместокот за концесија и пресметаната камата;

3.да обезбедува правилно и редовно внесување на информациите во Регистарот за концесии на добра од општ интерес.

Концедентот редовно го следи исполнувањето на сите други обврски што произлегуваат од надзорот што го вршат инспекциските служби.

Во случај на неплаќање или делумно плаќање на концесискиот надоместок, концедентот во рок од 30 дена од истекот на договорениот рок за плаќање на концесискиот надоместок, писмено ќе го извести концесионерот и ќе му наложи да ја плати доспеаниот износ на концесискиот надоместок и каматата.

Доколку концесионерот не го плати концесискиот надоместок во рок од 30 дена од известувањето од став 3 на овој член, концедентот ја активира гаранцијата за извршување на договорот, како и сите други инструменти за обезбедување.

Доколку концедентот не може да го наплати концесискиот надоместок со инструментите за обезбедување наведени во ставот 4 на овој член, веднаш ќе го извести Министерството за финансиите и ќе му ги достави сите потребни документи.

Министерството за финансии наплатата на концесискиот надоместок од концесионерот ја извршува во согласност со прописите за наплата на даноци и други јавни такси.

ГЛАВА VI

ПРАВНА ЗАШТИТА

Член 55

Правна заштита

Правната заштита во постапката за доделување на концесија на добра од општ интерес соодветно се обезбедува согласно Законот за јавните набавки.

Надлежен орган за решавање по жалби во постапката за доделување на концесија на добра од општ интерес е Државната комисија за жалби по јавни набавки.

Член 56

Решавање на спорови

За спорови кои настанале или би можеле да настанат од договорот за концесија на добра од општ интерес, страните можат да договорат арбитража чие место е на територијата на Република Северна Македонија.

Правилата на постапката за решавање на споровите од ставот 1 на овој член пред арбитража чие место е на територијата на Република Северна Македонија се утврдуваат согласно со одредбите на законите што ја регулираат арбитражата.

Ако страните не договориле арбитражно решавање на споровите, за решавање на споровите кои настануваат или кои можат да настанат од договорот за концесија на добра од општ интерес надлежен е Управниот суд и меродавно право е правото на Република Северна Македонија.

ГЛАВА VII

ПРЕКРШОЧНИ ОДРЕДБИ

Член 57

Прекршоци за концесионерот

Глоба во износ од 500 до 1.000 евра во денарска протввредност ќе му се изрече за прекршок на микро трговец, глоба во износ од 1.000 до 2.000 евра во денарска противвредност ќе му се изрече за прекршок на мал трговец, глоба во износ од 3.000 до 6.000 евра во денарска противвредност ќе му се изрече за прекршок на среден трговец и глоба во износ од 5.000 до 10.000 евра во денарска противвредност ќе му се изрече за прекршок на голем трговец, доколку:

1.Врши дејност без доделување на концесија на добра од општ интерес, за чие вршeње со посебен закон е пропишано дека може да се врши исклучиво со доделување на концесија на добра од општ интерес (Член 8 став 1).

2. При реализацијата на договорот за концесија на добра од општ интерес и при вршењето на дејноста предмет на договорот, презема активности кои не се предвидени во договорот, а со кои ги преминува овластувањата кои произлегуваат од доделената концесија на добра од општ интерес, вклучувајќи ја и секоја форма на самоволно еднострано проширување на овластувањата пропишани во договорот (Член 8 став 2).

3.Врши било каква дејност која директно или индиректно е во насока на незаконито искористување на предметот на концесија на добра од општ интерес, вклучувајќи го и искористувањето на добрата стекнати со незаконито искористување на предметот на концесија на добра од општ интерес за вршење на други дејности и/или за стекнување на материјална корист (Член 8 став 3).

Покрај глобата на правното лице ќе му се изрече и прекршочна санкција забрана на вршење дејност.Траењето на забраната не може да биде по кратко од три месеци ниту подолго од две години, од денот на правосилноста на одлуката.

4 За дејствијата од ставот (1) на овој член на одговорното лице во правното лице ќе му биде изречена глоба во износ од 15 до 30 евра во денарска противвредност за микро трговци, од 40 до 80 евра во денарска противвредност за мали трговци, од 90 до 180 евра за средни трговци и од 190 до 380 евра во денарска противвредност за големи трговци. Покрај глобата на одговорното лице во правното лице ќе му се изрече и прекршочна санкција забрана на вршење должност во траење од една година.

Прекршоци за концедентот

Член 58

Глоба за сторен прекршок во износ од 500 до 1000 евра во денарска противвредност ќе му се изрече на одговорното лице на правното лице односно органот надлежен за доделување на концесијата на добра од општ интерес доколку:

1. Во пропишаните рокови до Министерството за финансии не достави среднорочен (петгодишен) и годишен план за доделување на концесија на добра од општ интерес (член 50 став 1).

2. Во пропишаниот рок до Министерството за финансии не го достави склучениот договор за доделување на концесија на добра од општ интерес и/или анекс на договорот за изменување и дополнување на договорот за доделување на концесија на добра од општ интерес. (член 52).

Член 59

Прекршочен орган

Прекршочна постапка ќе води и прекршочни санкции за прекршоците предвидени во овој закон ќе изрече надлежен суд согласно Законот за прекршоците.

ГЛАВА VIII

ПРЕОДНИ И ЗАВРШНИ ОДРЕДБИ

Член 60

Примена на одредбите

На започнатите постапки за доделување на концесија на добра од општ интерес и на постапки за правна заштита започнати пред започнување на примената на овој закон, како и на договорите склучени пред започнување на примената на овој закон, ќе продолжат да се применуваат одредбите од Законот за концесии и јавно приватно партнерство (“Службен весник на Република Македонија“ бр.6/2012, 144/2014, 33/2015 ,104/2015 и 215/2015 и Службен весник на Република Северна Македонија бр.153/2019 и 261/2019).

Член 61

Прописи за извршување на законот

Подзаконските акти утврдени со овој закон ќе се донесат во рок од три месеци од денот на влегувањето во сила на овој закон.

Член 62

Обврска за усогласеност

Посебните закони од областа на концесиите на добра од општ интерес ќе се усогласат со одредбите на овој закон во рок од шест месеци од денот на влегувањето во сила на овој закон.

Член 63

Воспоставување на Регистар на концесии на добра од општ интерес

Министерството за финансии ќе го воспостави Регистарот на концесии на добра од општ интерес во рок од шест месеци од денот на влегувањето во сила на овој закон.

Член 64

Престанок на примена

Со денот на започнување на примена на овој закон престануваат да важат одредбите на Законот за концесии и јавно приватно партнерство (“Службен весник на Република Македонија“ бр. 6/2012, 144/2014, 33/2015 ,104/2015 и 215/2015 и „Службен весник на Република Северна Македонија“ бр. 153/2019 и 261/2019),кои се однесуваат на концесиите на добра од општ интерес.

Член 65

Влегување во сила

Овој закон влегува во сила осмиот ден по објавувањето во „Службен весник на Република Северна Македонија“, а ќе започне да се применува од 1 декември 2022 година.